送張無夢歸天台山  其二
作者：初暐
朝代：宋

paragraphs: 紫皇宮闕羅高清，花虯玉鳳圍墉城。
長生曲奏昇天行，神仙縹緲喧相迎。
棲真何必拋塵網，飇輪萬里時來往。
張公結廬天台山，赤城霞起三千丈。
天子好道思崆峒，欲使億兆歸庬鴻。
鳳臺峨峨十二重，先生忽造明光宮。
無爲清凈化可守，能助羲軒致仁壽。
共羨乘蹻歸洞宮，他日騎龍卻來否。